A Tanács határozata

(1987. november 30.)

a Vám-együttműködési Tanács 1984. május 22-i, az adatelemek kódrendszer használatával történő azonosításával kapcsolatos ajánlásának és az ahhoz csatolt négy m-ellékletnek a Közösség nevében történő elfogadásáról

(87/595/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 28., 113. és 235. cikkeire,

tekintettel a Bizottság javaslatára,

tekintettel az Európai Parlament véleményére [1]

mivel a Vám-együttműködési Tanács 1984. május 22-i ajánlásának a célja a vámhatóságok közötti, valamint a vámhatóságok és a nemzetközi kereskedelem szereplői közötti adatcserék folyamatának az elősegítése az ilyen adatcserék alkalmával az adatelemek azonosítására alkalmas nemzetközileg elfogadott és egyetemlegesen alkalmazandó kódrendszer használata által; mivel ez az ajánlás a távközlési technológiákban a közelmúltban bekövetkezett fejlődés mellett a vámhatóságok különös érdeklődésére számot tartó, és következésképpen a Közösség közös kereskedelempolitikájának a megvalósítását befolyásoló tárgyat érint, mert hatékonyan hozzájárul a nemzetközi kereskedelem fejlődésének az előmozdításához;

mivel, a közösségi jog jelenlegi állapotát figyelembe véve, a fent hivatkozott ajánlás négy melléklete az ajánlás elfogadásának időpontjában elfogadható,

A KÖVETKEZŐKÉPPEN HATÁROZOTT:

1. cikk

A Vám-együttműködési Tanács 1984. május 22-i, az adatelemek azonosító kódjainak a használatáról szóló ajánlása és annak az alábbiakban feltüntetett négy melléklete a Közösség nevében elfogadást nyert:

–II. melléklet: | Konténer-azonosítójelek; |

–V. melléklet: | Árumegnevezések és vámtarifaszámok vagy statisztikai kódok; |

–VI. melléklet: | Vámeljárások; |

–VII. melléklet: | Mértékegységek. |

Az ajánlás szövege a fentiekben hivatkozott mellékletek szövegével együtt a határozat mellékleteiben található.

2. cikk

A Tanács elnöke kijelöli a Vám-együttműködési Tanács főtitkára számára az 1. cikk rendelkezéseiben hivatkozott ajánlásnak és mellékleteknek a Közösség nevében történő elfogadásáról szóló értesítés küldésére jogosult személyt.

Kelt Brüsszelben, 1987. november 30-án.

a Tanács részéről

az elnök

N. Wilhjelm

[1] HL L 318., 1987.11.30.

--------------------------------------------------

A Vám-együttmŰködési Tanács Ajánlása

(1984. május 22.)

az adatelemek azonosító kódjainak használatáról

A VÁM-EGYÜTTMŰKÖDÉSI TANÁCS,

azzal az óhajjal, hogy elősegítse a vámhatóságok közötti, valamint a vámhatóságok és a nemzetközi kereskedelem használói közötti adatcserék folyamatát,

figyelembe véve, hogy az ilyen nemzetközi adatcserékben kívánatos egy nemzetközileg elfogadott és egyetemlegesen alkalmazandó kódrendszer alkalmazása az adatelemek azonosításához,

tekintettel a Nemzetközi Szabványügyi Szervezet (ISO) által elfogadott, a nemzetközi kereskedelemben az adatelemek azonosításához használatos kódokra vagy kódrendszerekre vonatkozó nemzetközi szabványokra, és azokat támogatva,

tekintettel az Európai Gazdasági Bizottság (EGB/ENSZ) a nemzetközi kereskedelmi eljárások egyszerűsítésével foglalkozó munkacsoportja által elfogadott ajánlásra, amely kódok vagy kódrendszerek alkalmazását javasolja a nemzetközi kereskedelemben az adatelemek azonosítására, és azt támogatva

figyelembe véve, hogy az ennek az ajánlásnak a mellékleteiben hivatkozott kódok vagy kódrendszerek megfelelő alapot biztosítanak az adatelemek azonosításához az adatcserékben,

ajánlja, hogy az államok és a vámügyi vagy gazdasági szövetségek, függetlenül attól, hogy a Tanács tagjai-e vagy sem, használják az ennek az ajánlásnak a mellékleteiben hivatkozott kódok vagy kódrendszerek, és azok jövőbeli frissített vagy átdolgozott változatait az adatelemek azonosítására a vámhatóságok között, valamint a vámhatóságok és a nemzetközi kereskedelem résztvevői között minden olyan esetben, amikor kódolt jelölés alkalmazása szükséges,

rámutat, hogy ennek az ajánlásnak az elfogadásához magának az ajánlásnak és legalább egy mellékletének az elfogadása szükséges, s minden egyes melléklet külön ajánlásnak tekintendő,

felkéri azokat az államokat és vámügyi vagy gazdasági szövetségeket, amelyek ezt az ajánlást elfogadják, függetlenül attól, hogy a Tanács tagjai-e vagy sem, hogy az elfogadásról, a hatálybalépés napjáról és az alkalmazás feltételeiről tájékoztassák a főtitkárt. A főtitkár ezeket az információkat megküldi az összes tagállam vámhatósága számára. A főtitkár továbbá ezeket az információkat továbbítja az ezt az ajánlást elfogadó minden más állam vámhatóságai számra is, amelyek nem tagállamok és valamennyi vámügyi vagy gazdasági szövetség számára is.

--------------------------------------------------

II. MELLÉKLET

KONTÉNER-AZONOSÍTÓJELEK

Javasolt kódok

1. Figyelembe kell venni a 6346. nemzetközi szabványban előírt ISO-kódot (Teheráru-konténerek – Kódolás, azonosítás és jelölés) a nem légi fuvarozásban használt teheráru-konténerek adatainak azonosításában, illetve az IATA által kidolgozott kódokat a légi fuvarozásban használt teheráru-konténerek adatainak azonosításában.

2. Olyan esetekben, amikor a vámhatóságok konténer-azonosítójel adatokat kérnek be, ajánlatos, hogy az automatikus adatfeldolgozó rendszerekben és az azokhoz társított okmányokban 17 karakter terjedelmű helyet bocsássanak rendelkezésre abból a célból, hogy elegendő hely álljon rendelkezésre az ISO-kód (összesen legfeljebb 17 karakter), valamint a jelenlegi és jövőbeli IATA-kód (9, illetve 12 karakter) számára.

Rövid összefoglalás

ISO-kód

3. A 6346. ISO-kód 17 karakterből álló alfanumerikus jelölő kódrendszert valósít meg a teheráru-konténerek azonosításához és egyedi nemzetközi azonosítást biztosít a tulajdonosi kód, egy sorozatszám és egy országkód, valamint a tulajdonosi kód és a sorozatszám rögzítése pontosságának az ellenőrzéséhez egy ellenőrző szám megadásával, és a konténer méretének és jellemzőinek feltüntetésével.

IATA-kód

4. Az IATA által a légi fuvarozásban használt teheráru-konténerek azonosításához kifejlesztett kódrendszer jelenleg 9 alfanumerikus karaktert tartalmaz (a konténer típusa, mérete és kompatibilitási információi, sorozatszám és tulajdonosi kód). 1990-től kezdődően az IATA-kód 12 alfanumerikus karaktert fog tartalmazni, beleértve egy ellenőrző számot is.

--------------------------------------------------

V. MELLÉKLET

ÁRUMEGNEVEZÉSEK ÉS VÁMTARIFASZÁMOK VAGY STATISZTIKAI KÓDOK

Ajánlott kódolási rendszer

1. A harmonizált áruleíró és kódrendszert kell használni.

Rövid összefoglalás

2. A harmonizált áruleíró és kódrendszer a szállítható áruk többcélú hat számjegyű nómenklatúrája, amely egyidejűleg kielégíti a vámhatóságok, a külkereskedelemben vagy külföldi termelésben érintett statisztikusok, továbbá a fuvarozók és termelők igényeit. A harmonizált rendszer alkalmas az automatikus adatfeldolgozásra és adattovábbításra, és 5019 áruféleség egyedi azonosítására alkalmas megnevezési és kódolási rendszert biztosít 1241 négy számjegyű vámtarifaszám részletes kifejtésével. Ez utóbbi a Vám-együttműködési Tanács nómenklatúrájának – nem csak részletezettségét, hanem szerkezeti felépítését is tekintve – nagyon nagyszabású átdolgozásának és felfrissítésének eredménye. A harmonizált rendszer szükség esetén továbbbontható, hogy kielégítse az nemzeti vagy nemzetközi szintű követelményeket.

--------------------------------------------------

VI. MELLÉKLET

VÁMELJÁRÁSOK

Ajánlott kódolási rendszer

1. A Vám-együttműködési Tanács munkaközössége által vámhatóságok számítógépes alkalmazásai céljaira kifejlesztett egy számjegyű kódrendszer használandó a vámeljárások azonosításához. Az általános tájékoztatás és az egy számjegyű kód a vámeljárások számítógépes rendszeréről szóló anyagban található meg.

Rövid összefoglalás

2. A Vám-együttműködési Tanács munkaközössége által vámcélú számítógépes alkalmazásra kifejlesztett kódrendszer átfogó egy számjegyű kód, amelyen belül az elsőrendű fontosságú vámeljárások azonosíthatók, és amelyen belül a felhasználók a nemzeti és nemzetközi szintű követelmények kielégítése céljából egyedi kódokat fejleszthetnek.

--------------------------------------------------

VII. MELLÉKLET

MÉRTÉKEGYSÉGEK

Ajánlott kódolási rendszer

1. A mennyiségi egységek azonosításához az Egyesült Nemzetek Európai Gazdasági Bizottsága 20. ajánlásában (A nemzetközi kereskedelemben használatos mértékegységek) feltüntetett kódok használandók.

Rövid összefoglalás

2. Az Egyesült Nemzetek Európai Gazdasági Bizottsága által kifejlesztett mértékegységek rögzített (három betű) hosszúságú betűkódot és rögzített (három számjegy) hosszúságú számkódot tartalmaznak.

--------------------------------------------------